SK Úradný vestník Európskej únie C 74/74

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 74/07)

Týmto uverejnením sa poskytuje právo vzniesť námietku proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„PICODON DE L'ARDECHE“ ALEBO „PICODON DE LA DROME“

ES č.: FR-PDO-0117-0550-29.03.2006

CHZO ( ) CHOP ( X )

1. Položka v špecifikácii výrobku, ktorej sa zmena a doplnenie týka:

— X Názov výrobku — X Opis výrobku — Zemepisná oblasť — Dôkaz o pôvode — X Spôsob výroby — X Spojenie — X Označenie — X Vnútroštátne požiadavky — Iné [spresniť]

2. Druh zmeny a doplnenia (zmien a doplnení):

— Zmena a doplnenie jednotného dokumentu alebo prehľadu — X Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani prehľad. — Zmena a doplnenie špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] — Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena(-y) a doplnenie(-a):

3.1. Názov výrobku:

CHOP je „Picodon“ (namiesto „Picodon de l'Ardèche“ alebo „Picodon de la Drôme“).

Odôvodnenie:

Termín Picodon je tradične spojený so zemepisnou oblasťou, kde sa vyrába výrobok s CHOP. Mnohé písomnosti (knihy, piesne, listy atď.) potvrdzujú miestne používanie tohto termínu na označenie miestneho syra výhradne ohraničeného na zemepisnú oblasť.

Používanie tohto názvu v prípade syrov, ktoré nezodpovedali špecifikáciám „Picodon de la Drôme“ alebo „Picodon de l'Ardèche“, zavádzalo spotrebiteľov. Výrobcovia sa teda chceli vrátiť k tradícii premenovaním označenia jediným názvom Picodon.

3.2. Opis výrobku:

Syr má tvar malého kotúča s priemerom 5 až 7 cm, výškou 1,8 až 2,5 cm (namiesto 1 až 3 cm) a hmotnosťou aspoň 60 gramov.

Kôrka je tenká so svetložltou alebo bielou plesňou a s prípadnými modrými škvrnami. Vzhľad rezu je čistý, vnútro je biele alebo žlté, textúra je homogénna a jemná, po dlhšom zrení môže byť krehká. Chuť je vyhranená, charakteristická, nie príliš slaná ani kyslá. Keď je Picodon vystavený osobitnému zreniu s CHOP „vyzretý dieulefitskou metódou“, získaný syr má tieto vlastnosti:

— priemer: 4,5 cm až 6 cm,

— výška: 1,3 cm až 2,5 cm,

— minimálna hmotnosť: 45 gramov.

Jeho povrch je potom biely, slonovinový, sivý alebo svetlosmotanový so stopami zafarbenia. Vzhľad rezu je mramorový, textúra je jemná, pravidelná a poddajná. Chuť je vyhranená, vyznačuje sa kozou príchuťou a miernou pikantnosťou.

Odôvodnenie:

Opis výrobku bol doplnený o hmotnosť a priemer, ako aj o vzhľad kôrky a vnútra. Spresnila sa výška.

Syr nazývaný „vyzretý dieulefitskou metódou“ má niektoré osobitné vlastnosti, pokiaľ ide o priemer, výšku, minimálnu hmotnosť a vzhľad, ktoré treba spresniť.

3.3. Spôsob výroby:

Spresňuje sa, že použité mlieko musí pochádzať výhradne zo stád dojníc zložených z kôz plemien Alpine, Saanen alebo z krížencov týchto dvoch plemien, či zo zvierat miestneho pôvodu.

Doplnili sa spresnenia týkajúce sa maximálneho počtu kôz na hektár, pôvodu ich krmiva, jeho zloženia. V hospodárstvach je zakázané kozy kŕmiť silážou a inými fermentovanými krmivami. Pokiaľ to umožňujú poveternostné podmienky, kozy musia byť vonku v košiari so stálym prístupom.

Doplnili sa spresnenia týkajúce sa mlieka, jeho lehôt a podmienok využitia, syrenia (pomocou syridla živočíšneho pôvodu), lehoty a trvania zrážania (pre výrobu na hospodárstve sú stanovené špecifické podmienky), formovania (vo forme s dnom so zaoblenými okrajmi, bez predbežného odkvapkania, ručne naberačkou), solenia, vybratia z formy (najneskôr štyridsaťosem hodín po formovaní).

Doplnili sa spresnenia týkajúce sa povolených prímesí, zákazu kondenzovania mlieka a zákazu konzervovania pri mínusovej teplote alebo v upravenej atmosfére výrobkov počas výroby. Uvádza sa, že okrem mliečnych surovín sú jedinými povolenými prísadami či pomocnými látkami na výrobu alebo prímesami v mlieku a počas výroby syrenina, neškodné baktériové, kvasinkové a plesňové kultúry, chlorid vápenatý a soľ.

Spresňujú sa fázy schnutia (v trvaní minimálne dvadsaťštyri hodín), potom zrenia (v trvaní minimálne osem dní po schnutí pri určenej teplote a vlhkosti). Uvádza sa, že syry môžu opustiť výrobnú prevádzku minimálne po štrnástich dňoch (namiesto schnutia a zrenia aspoň dvanásť dní po syrení) s výnimkou čerstvých syrov určených subjektom, ktoré sa venujú zreniu syrov.

Syr nazývaný „vyzretý dieulefitskou metódou“ sa vyznačuje osobitými podmienkami spracovania (najmä fázou uzavretia v debničke v trvaní minimálne dvoch týždňov v podmienkach podporujúcich tvorbu povrchovej plesne a druhou fázou zrenia v presne vymedzených podmienkach minimálne s dvoma praniami).

Odôvodnenie:

Spresnenia špecifikácie sa týkajú praktických postupov, ktoré používali výrobcovia pri spracovaní výrobku, ale ktoré neboli doteraz kodifikované na úrovni špecifikácie.

Výrobcovia usúdili, že je potrebné požiadať o ich formálne zapísanie do špecifikácie, aby sa zachovalo označenie možných odchýlok. Cieľom týchto spresnení je teda lepšie charakterizovať výrobok zdôraznením jeho súvislosti s pôvodom.

Okrem toho, pokiaľ ide o využitie metód spracovania a prísad syrov (ktoré bolo predmetom všeobecných právnych predpisov), ukázalo sa, že nové techniky ako mikrofiltrácia, čiastočná kondenzácia mlieka alebo enzýmy na zrenie mohli vplývať na vlastnosti syrov s CHOP.

Rozhodlo sa teda, že v špecifikáciách sa spresnia označenia pôvodu, súčasné praktické postupy týkajúce sa využitia metód spracovania a prísad používaných v prípade mlieka a vo výrobe syrov s cieľom predísť tomu, aby nevymedzené budúce praktické postupy nepoškodili vlastnosti syrov s CHOP.

3.4. Spojenie:

Doplnilo sa spojenie, pokiaľ ide o:

— históriu výroby syra Picodon,

— pôvod tradičného názvu Picodon,

— geografický opis, opis podnebia a pôdy vymedzenej oblasti.

Odôvodnenie:

Výrobcovia chceli väčšmi zdôrazniť spojenie so zemepisnou oblasťou.

3.5. Označenie:

Označenie každého syra s chráneným označením pôvodu „Picodon“ obsahuje názov chráneného označenia pôvodu napísaný písmom veľkosti dvoch tretín najväčších písmen uvedených na etikete a poznámku „Chránené označenie pôvodu“. Meno a adresa výrobcu sú povinné pri označovaní syra.

Odôvodnenie:

Zrušenie povinnosti uviesť špecifické logo chránených označení pôvodu.

3.6. Vnútroštátna požiadavka:

Namiesto „Décret du 29 décembre 1986“ má byť „Décret relatif à l'appellation d'origine contrôlée ‚Picodon‘“.

PREHĽAD

NARIADENIE RADY (ES) č. 510/2006

„PICODON“

ES č.: FR-PDO-0117-0550-29.03.2006

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Institut National de l'Origine et de la Qualité Adresa: 51, rue d'Anjou 75 008 Paris FRANCE Tel.: +33 153898000 Fax: +33 153898060 E-mail: info@inao.gouv.fr

2. Skupina:

Názov: Syndicat Drôme Ardèche de Défense et de Promotion du Picodon AOC Adresa: 48, avenue Louis Masson 26120 Chabeuil FRANCE Tel.: +33 475562606 Fax: +33 475420105 E-mail: info@picodon-aoc.fr Zloženie: Výrobcovia/spracovatelia ( X ) Ostatní ( X )

3. Druh výrobku:

Trieda 1.3: Syry

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno:

„Picodon“

4.2. Opis:

Picodon je syr z kozieho mlieka v tvare malého kotúča. Kôrka je tenká so svetložltou alebo bielou plesňou a s prípadnými modrými škvrnami. Vzhľad rezu je čistý, vnútro je biele alebo žlté, textúra je homogénna a jemná, po dlhšom zrení môže byť krehká. Chuť je vyhranená, nie príliš slaná ani kyslá.

Keď je na syre uvedená poznámka „vyzretý dieulefitskou metódou“, jeho povrch je biely, slonovinový, sivý alebo svetlosmotanový so stopami zafarbenia. Vzhľad rezu je mramorový, textúra je jemná, pravidelná a poddajná. Chuť je vyhranená, vyznačuje sa kozou príchuťou a miernou pikantnosťou.

Picodon má minimálnu hmotnosť 60 g okrem prípadu, keď je „vyzretý dieulefitskou metódou“ a jeho minimálna hmotnosť je vtedy 45 g, pričom strata hmotnosti je spôsobená praním pri dlhodobom zrení.

Priemer tohto malého kotúča sa pohybuje od 5 do 7 cm s výškou od 1,8 do 2,5 cm. V prípade Picodonu „vyzretého dieulefitskou metódou“ sú jeho rozmery menšie v dôsledku prania: priemer je 4,5 cm až 6 cm, výška 1,3 cm až 2,5 cm.

Obsah tuku (tuk/sušina) je minimálne 45 % a obsah sušiny nemôže byť nižší ako 40 % zo 100 g syra.

4.3. Zemepisná oblasť:

Zemepisná oblasť zahŕňajúca všetky obce departementov Ardèche a Drôme, ako aj všetky obce kantónov Valréas (departement Vaucluse) a kantónu Barjac (departement Gard).

4.4. Dôkaz o pôvode:

Každý výrobca mlieka, každá prevádzka na spracovanie a každá prevádzka na zrenie vypĺňajú vyhlásenie o identifikácii zaevidované kontrolnými orgánmi, ktoré im umožňuje identifikovať všetky subjekty. Tieto subjekty musia viesť pre potreby kontrolných orgánov registre, ako aj všetku dokumentáciu potrebnú na kontrolu pôvodu, kvality a výrobných podmienok mlieka a syrov. Okrem toho každý subjekt sa musí preukázať vedením prehľadného týždenného účtovníctva obsahujúceho vstupy a výstupy mlieka a syrov.

Napokon analytická a organoleptická skúška sú zamerané na to, aby sa zistilo, či výrobky predložené na skúšku zodpovedajú kvalite a charakteristickým vlastnostiam CHOP.

4.5. Spôsob výroby:

Výroba mlieka, výroba a zrenie syrov sa uskutočňujú v zemepisnej oblasti.

Mlieko použité na získanie syra Picodon pochádza výhradne od kôz plemien Alpine, Saanen alebo od krížencov týchto dvoch plemien, či od zvierat miestneho pôvodu. Stádo je hnané podľa miestnych zvykov. Rozloha využívaná na hospodárstve na pasenie alebo na výrobu syra, či na pestovanie obilnín na krmivo pre kozy musí dosahovať aspoň jeden hektár na každých 10 kôz. Základnú kŕmnu dávku kôz tvorí minimálne z 80 % zelené krmivo a obilniny pochádzajúce zo zemepisnej oblasti. Počas celého roka potrava nesmie obsahovať siláž a iné fermentované krmivo. Sušené produkty môžu predstavovať len 20 % krmiva okrem prípadu mimoriadnych poveternostných okolností. Základné krmivo pre stádo musí pochádzať z vymedzenej oblasti.

Trvalé ustajnenie kôz bez výbehu je zakázané. Pokiaľ to poveternostné podmienky dovoľujú, zvieratá musia mať prístup do košiara.

Syr Picodon sa vyrába výlučne z plnotučného kozieho mlieka. Okrem mliečnych surovín sú jedinými povolenými prísadami či pomocnými látkami na výrobu alebo prímesami v mlieku a počas výroby syrenina, neškodné baktériové, kvasinkové a plesňové kultúry, chlorid vápenatý a soľ.

Pridávanie kondenzovaného mlieka, práškového mlieka alebo mliečnych proteínov, ako aj ultrafiltrácia sú zakázané. V prípade výroby v hospodárstve sa musí použiť surové mlieko. V prípade mliekarenskej výroby môže byť termizované.

Zrážanie sa dosahuje pri mlieku, do ktorého sa pridá mliečny zákvas alebo srvátka a malé množstvo syridla živočíšneho pôvodu. Teplota mlieka pri syrení sa musí pohybovať v rozpätí od 20 do 25 °C. Zrážanie je pomalé: 18 až 48 hodín na dosiahnutie pH v rozpätí od 4 do 4,5.

V prípade syrov vyrábaných na hospodárstve musí k zrážaniu dôjsť najneskôr do 14 hodín po najstaršom dojení.

Použitie mrazenej syreniny je zakázané.

Syrenina sa formuje bez predbežného odkvapkania ručne naberačkou s distribútorom alebo bez neho do individuálnych foriem. Musí sa obrátiť aspoň jeden raz. Solenie sa vykonáva jemnou alebo mierne zrnitou suchou soľou z obidvoch strán. K vybratiu z formy dochádza maximálne 48 hodín po formovaní. Po schnutí, ktoré trvá minimálne dvadsaťštyri hodín pri maximálnej teplote 23 °C, sa syr dáva vyzrieť.

Syr zrie minimálne jeden týždeň pri teplote od 12 do 18 °C v ovzduší s relatívnou vlhkosťou aspoň 80 %.

Syr sa môže predávať až 14 dní po syrení.

Prenos v chlade sa musí uskutočňovať pri teplote nad 0 °C.

Pidocon „vyzretý dieulefitskou metódou“ prechádza dlhším zrením, ktoré je prerušované praním:

— fázou uzavretia v debničke v trvaní minimálne dvoch týždňov vo vlhkej miestnosti, kde sa teplota pohybuje od 5 °C do 10 °C a relatívna vlhkosť je nad 80 %,

— druhou fázou zrenia v miestnosti s nasýtenou vlhkosťou, kde sa teplota pohybuje od 13 °C do 17 °C. Táto druhá fáza trvá dlhšie ako týždeň a zahŕňa minimálne dve prania,

— fázou schnutia v trvaní minimálne dvadsaťštyri hodín. Toto schnutie musí byť prirodzené. Umelé schnutie sa môže využiť len v prípade poveternostných podmienok, ktoré neumožňujú prirodzené schnutie.

Takýto syr sa teda môže predávať až mesiac po syrení.

4.6. Spojenie

Veľmi dlho patrili Drôme a Ardèche k departementom s najväčším chovom kôz vo Francúzsku. Nie je teda prekvapujúce, že v tejto oblasti sa oddávna hovorí o kozích syroch.

Prvé písomné zmienky o syre „Picodon“ sa objavujú počas 19. storočia.

Cituje sa najmä v publikácii „Glossaire du patois de Die“ (Glosár nárečia Die) Augusta Brossiera, ktorá vyšla v roku 1863. Vlak premávajúci medzi Dieulefitom a Montélimarom bol pomenovaný „Picodon“ podľa syrárov zaoberajúcich sa zrením Picodonu, ktorí ho využívali a nechávali za sebou charakteristický pach.

Názov syra „Picodon“ pochádza z provensalského nárečového termínu označujúceho malý syr pikantnej chuti.

Keďže v minulosti sa produkcia kozieho mlieka zastavila na jeseň a v zime, výroba syra bola jediným spôsobom, ako konzervovať prebytky mlieka z obdobia vysokej laktácie na jar a v lete.

Toto rozvrhnutie spotreby syra počas zimných mesiacov si vyžadovalo rôzne stupne zrenia.

Mohol sa konzumovať veľmi slabo vyzretý, sotva suchý, ktorý volali „picodon“ alebo všeobecnejšie „tomme“. Tento stravovací návyk sa zachoval a možno predpokladať, že tu má pôvod „Picodon“ definovaný podľa predpisov s krátkym zrením minimálne 14 dní. Na druhej strane v zimnom období sa prebytočné syry Picodon uchovávali v hlinených krčahoch.

„Picodon bol zabalený do listov a uchovával sa v ‚bitcho‘ (druh hlinenej nádoby s dvoma uchami). Každé dva týždne sa syr vyberal z nádoby, umyl sa a zabalil do nových listov.“ Táto metóda umožňovala dlhé uchovanie syra, ktorý potom získaval charakteristickú vôňu a chuť.

Možno tu rozpoznať variant techniky „vyzretý dieulefitskou metódou“, tak ako bola uznaná právnymi predpismi.

Picodon sa vyrába na pahorkoch, ktoré sa vypínajú po obidvoch stranách údolia Rhôny. Je typický pre chudobný región, akým je táto suchá, hornatá oblasť s geologickými a poveternostnými vlastnosťami, ktoré umožňovali len chov kôz. Táto syrárska výroba, ktorá sa udržiavala z generácie na generáciu, sa zachovala v tomto kraji, a tak mu umožnila potrebné využitie.

Podmienky výroby sú definované tak, aby sa zachovali špecifickosti kraja a aby sa tieto špecifickosti mohli prejaviť vo výrobku.

4.7. Kontrolný orgán:

Názov: Institut national de l'Origine et de la Qualité (INAO) Adresa: 51, rue d'Anjou 75008 Paris FRANCE Tel.: +33 153898000 Fax: +33 153898060 E-mail: info@inao.gouv.fr

L'Institut National de l'Origine et de la Qualité (Národný inštitút pre označenia pôvodu a kvalitu) je verejný administratívny úrad s právnou subjektivitou pod dohľadom ministerstva poľnohospodárstva.

Inštitút INAO je zodpovedný za kontrolu podmienok pri výrobe výrobkov s CHOP.

Názov: Direction Générale de la Concurrence, de la Consommation et de la Répression des Fraudes (DGCCRF) Adresa: 59, Boulevard Vincent Auriol 75703 Paris Cédex 13 FRANCE Tel.: +33 144871717 Fax: +33 144973037 E-mail: —

DGCCRF je oddelenie ministerstva hospodárstva, financií a priemyslu.

4.8. Označenie:

Označenie každého syra, ktorý má chránené označenie pôvodu „Picodon“, obsahuje názov chráneného označenia pôvodu vyznačený písmom vo veľkosti dvoch tretín najväčších písmen uvedených na etikete a poznámku „Chránené označenie pôvodu“. Meno a adresa výrobcu sú pri označovaní syra povinné.

Syr, ktorý spĺňa podmienky zrenia dieulefitskou metódou, musí mať v označení uvedenú poznámku „vyzretý dieulefitskou metódou“.

(1) Ú. v. EÚ L 93, 31.3.2006, s. 12.